ตลท.เผยกำไร บจ.ไตรมาส 3/58 ลดลง 87% มาที่ 27,041 ล้านบาท
ตลท.เผย งวด 9 เดือน บจ. กำไรสุทธิ 460,242 ล้านบาท ลดลง 26% จากปีก่อน ส่วนงวดไตรมาส 3/58 มีกำไรสุทธิ 27,041 ล้านบาท ลดลง 87% จากปีก่อน รับผลกระทบกลุ่มปิโตรเคมี-เคมีภัณฑ์-กลุ่มธุรกิจเหล็กปรับลดลงตามราคาน้ำมันดิบ
20 พ.ย. 2558

ผู้สื่อข่าวรายงานว่า บริษัทจดทะเบียนในตลาดหลักทรัพย์แห่งประเทศไทย (บจ.) มีกำไรสุทธิงวด 9 เดือนแรกปี 2558 รวม 460,242 ล้านบาท ลดลง 26% จากช่วงเดียวกันของปีก่อน อย่างไรก็ดี บจ. บริหารต้นทุนได้ดีมีอัตรากำไรขั้นต้นสูงขึ้นเป็น 22% ขณะที่ บจ. ยังคงมีฐานะทางการเงินที่แข็งแกร่งโดยมีอัตราส่วนหนี้สินต่อทุน (ไม่รวมอุตสาหกรรมการเงิน) อยู่ที่ 1.29 เท่า ณ สิ้นไตรมาส 3/2558
ด้าน ดร. สันติ กีระนันทน์ รองผู้จัดการ ตลาดหลักทรัพย์แห่งประเทศไทย เปิดเผยว่า บจ. ใน SET จำนวน 521 บริษัท หรือ 94% จากทั้งหมด 553 บริษัท (ไม่รวมบริษัทในกลุ่มที่เข้าข่ายอาจถูกเพิกถอน หรือ NC และบริษัทที่แก้ไขการดำเนินงานไม่ได้ตามกำหนด หรือ NPG) นำส่งผลการดำเนินงานงวด 9 เดือนปี 2558 สิ้นสุดวันที่ 30 กันยายน 2558 มียอดขายรวมเท่ากับ 7,633,173 ล้านบาท ลดลง 10% และมีกำไรสุทธิ 460,242 ล้านบาท ลดลง 26% จากช่วงเดียวกันของปีก่อน ในจำนวนบริษัทที่ส่งงบการเงินทั้งหมดมี 416 บริษัทที่มีกำไรสุทธิ คิดเป็น 80% ของบริษัทที่นำส่งงบการเงินทั้งหมด
สำหรับงวดไตรมาส 3/2558 บจ. มียอดขาย 2,530,400 ล้านบาท ลดลง 11% จากช่วงเดียวกันของปีก่อน และลดลงเพียง 2% จากไตรมาส 2/2558 โดยมีกำไรสุทธิ 27,041 ล้านบาท ลดลง 87% จากช่วงเดียวกันของปีก่อนและจากไตรมาสก่อนหน้า และหากพิจารณาถึงความแข็งแกร่งของฐานะการเงิน ณ สิ้นไตรมาส 3/2558 บจ. ยังคงมีฐานะทางการเงินที่แข็งแกร่งโดยมีอัตราส่วนหนี้สินต่อทุน (debt to equity ratio) (ไม่รวมอุตสาหกรรมการเงิน) อยู่ที่ 1.29 เท่า
ทั้งนี้ บจ. มีความสามารถในการบริหารต้นทุนได้ดีในงวด 9 เดือนปี 2558 และงวดไตรมาส 3/2558 โดยมีอัตรากำไรขั้นต้นอยู่ที่ 22% เมื่อเทียบกับงวดเดียวกันของปีก่อน
“ผลประกอบการงวด 9 เดือนของปี 2558 ได้รับผลกระทบจากยอดขายและกำไรสุทธิในไตรมาส 3/2558 ที่ปรับลดลงแรง จากรายการพิเศษของกลุ่มธุรกิจพลังงาน กลุ่มปิโตรเคมีและเคมีภัณฑ์ และกลุ่มธุรกิจเหล็กปรับลดลงตามราคาน้ำมันดิบและราคาเหล็กซึ่งลดลงอย่างมีนัยสำคัญจากช่วงเดียวกันในปีก่อน ในขณะที่ผลการดำเนินงานปกติอ่อนตัวลงเล็กน้อย ทั้งนี้ หากไม่รวมหมวดธุรกิจดังกล่าว ผลประกอบการงวด 9 เดือนของปี 2558 ของ บจ. จะมียอดขายโตเพิ่มขึ้น 1% และมีกำไรสุทธิเพิ่มขึ้น 5% จากงวดเดียวกันในปีก่อนจากการบริหารต้นทุนได้ดี” ดร. สันติ กล่าว
โดยหมวดธุรกิจที่มีผลการดำเนินงานดีขึ้นในงวด 9 เดือนและในไตรมาส 3/2558 เมื่อเทียบกับช่วงเดียวกัน ทั้งด้านยอดขายและกำไรสุทธิ มี 4 หมวดธุรกิจคือ หมวดพาณิชย์ หมวดการแพทย์ และหมวดเทคโนโลยีสารสนเทศและการสื่อสารซึ่งเกี่ยวข้องกับการอุปโภคบริโภคในประเทศ รวมถึงหมวดยานยนต์ซึ่งฟื้นตัวจากการส่งออก